**RAPORT PRIVIND EXECUția bugetARĂ**

**PE PRIMUL TRIMESTRU**

**AL ANULUI 2023**

În primul trimestru al anului 2023, bugetul general consolidat a înregistrat un **deficit** în valoare de **22,75 miliarde lei (1,42% din PIB)**, cu 15,95 miliarde lei sub nivelul prognozat pentru perioada analizată de 38,70 miliarde lei (2,42% din PIB).

1. **veniturile bugetului general consolidat**

**Veniturile bugetului general consolidat** au însumat 144,17 miliarde lei (7,1% din PIB) în primele trei luni ale anului 2023, reflectând un grad de realizare a programului de încasări de 86,9%.

Comparativ cu încasările primului trimestru al anului 2022, veniturile bugetului general consolidat au crescut în termeni nominali cu 9,7%, iar ca procent în PIB s-au redus cu 0,3 puncte procentuale de la 7,4% din PIB cât au fost în primul trimestru al anului 2022 la 7,1% din PIB în primul trimestru al anului 2023.

**Veniturile încasate** **din economia internă** (fără fonduri de la Uniunea Europeană) au fost în sumă de 104,82 miliarde lei,reprezentând 6,6% ca pondere în PIB și un grad de realizare a programului trimestrial de 94,3%. Comparativ cu perioada similară a anului anterior veniturile din economia internă au crescut cu 9,6%.



**Veniturile fiscale** au însumat 57,64 miliarde lei și s-au realizat în proporție de 93%. Acestea au reprezentat 3,6% din PIB, fiind cu 7,9% mai mari comparativ cu încasările primului trimestru al anului 2022.



În primul trimestru al anului 2023, încasările pe principalele categorii de impozite au înregistrat următoarea evoluție:

Încasările din **impozitul pe profit** în primul trimestru al anului 2023 au totalizat 0,56 miliarde lei, în scădere față de anul precedent cu 43,9% (-0,44 miliarde lei), pe fondul modificării termenului legal de plată a impozitului și de depunere a declarației anuale privind impozitul pe profit aferent anului fiscal 2022 de până la data de 25 iunie, inclusiv (O.U.G. nr. 153/2020[[1]](#footnote-1)) și al instituirii măsurii aprobate prin Legea nr. 322/2021[[2]](#footnote-2) prin care operatorii economici au redirecționat din impozitul pe profit suma de 0,18 miliarde lei pentru efectuarea de sponsorizări și/sau acte de mecenat sau acordarea de burse private.

Gradul de realizare al impozitului pe profit față de programul stabilit este de 50,4%, nerealizarea datorându-se, în principal, efectelor generate de cele două măsuri legislative (O.U.G. nr. 153/2020 și Legea nr. 322/2021).

Încasările din **impozitul pe venit** în primul trimestru al anului 2023 au totalizat 10,01 miliarde lei, în creștere cu 32,9% comparativ cu aceeași perioadă a anului precedent, gradul de realizare al programului pentru perioada analizată fiind de 118,7%.

În structură, încasările din impozitul pe venitul din salarii dețin o pondere de aproximativ 59,7% în această categorie și înregistrează față de aceeași perioadă a anului 2022 o dinamică de 9,2%, sub evoluția fondului brut de salarii de 14,5%[[3]](#footnote-3),, fiind influențată de măsurile privind extinderea facilităților acordate salariaților din sectorul agricol și industrie alimentară (efect negativ din scutirea de impozit pe venit din salarii, conform Legii nr. 135/2022 Legea nr. 135/2022 pentru modificarea și completarea unor acte normative), neimpozitarea sumei de 200 lei/lună, reprezentând venituri din salarii și asimilate salariilor pentru anumite categorii de salariați (salariații cu nivelul salariului de bază brut lunar egal cu nivelul salariului minim brut pe țară garantat în plată și venitul brut realizat din salarii și asimilate salariilor ce nu depășește nivelul de 4.000 lei inclusiv, conform O.U.G. nr. 168/2022), precum și de noile măsuri fiscale privind modificarea deducerilor personale introduse prin O.G. nr. 16/2022.

O evoluție pozitivă a veniturilor din această sursă a fost susținută în special de sporul încasărilor din impozitul pe veniturile din dividende[[4]](#footnote-4) (+1,6 miliarde lei, pe seama creșterii semnificative a dividendelor distribuite în baza situațiilor financiare interimare întocmite în cursul anului 2022, cu reținerea cotei de impozit de 5%, conform art. IV^1 din Legea nr. 370/2022) și impozitul pe veniturile din pensii (+31,8%, creștere în care este inclusă majorarea valorii punctului de pensie cu 12,5%[[5]](#footnote-5)).

Încasările din **impozitele și taxele pe proprietate** au însumat 4,97 miliarde lei (0,3% din PIB) și s-au realizat în proporție de 77,2%. Totodată, comparativ cu încasările din trimestrul I 2022, acestea au crescut cu 7,9% (+0,36 miliarde lei). Nerealizarea programului de încasări pentru perioada analizată s-a datorat evoluției încasărilor la bugetele locale ca urmare a modificărilor legislative aduse impozitului pe proprietate (impozit/taxa pe clădiri și impozit/taxa pe teren) prin Legea nr. 370/2022, ce au fost adoptate după aprobarea legilor bugetare pe anul 2023, în timp ce proiecția veniturilor a avut la bază prevederile O.G. nr. 16/2022.

Încasările din **taxa pe valoarea adăugată** au fost în sumă de 25,85 miliarde lei, înregistrând o creștere a încasărilor din TVA cu 9,4% (+2,22 miliarde lei), comparativ cu încasările aferente trimestrului I 2022, și un grad de realizare al programului trimestrial de 94,6% (-1,46 miliarde lei).

În structură, TVA încasată[[6]](#footnote-6) s-a majorat cu 10,5% (+3,0 miliarde lei) față de trimestrul I al anului 2022[[7]](#footnote-7), iar valoarea restituirilor de taxă pe valoare adăugată a crescut cu 17,3% (0,8 miliarde lei), influențând nerealizarea țintei trimestriale a veniturilor din TVA. În perioada analizată media TVA restituită a fost de 1,8 miliarde lei, situându-se peste media de 1,5 miliarde lei înregistrată în perioada similară a anului precedent.

Valoarea TVA de plată declarată în perioada analizată a crescut cu 16,1% (+4,2 miliarde lei), față de perioada similară a anului 2022. Activitățile economice care au înregistrat creșteri semnificative a TVA de plată, comparativ cu celelalte activități economice, au fost evidențiate pe codurile CAEN 46 (Comerț cu ridicata cu excepția comerțului cu autovehicule și motociclete) și CAEN 47 (Comerț cu amănuntul, cu excepția autovehiculelor și motocicletelor). Aceste ramuri economice au reprezentat 55% din totalul creșterii înregistrată în perioada analizată.

Volumul cifrei de afaceri din comerțul cu amănuntul[[8]](#footnote-8) (cu excepția comerțului cu autovehicule și motociclete), serie brută, în perioada 1.I-28.II.2023, comparativ cu perioada 1.I-28.II.2022, a înregistrat o creștere, pe ansamblu, cu 3,9%, datorită creșterilor vânzărilor de produse alimentare, băuturi și tutun (+5,9%) și vânzărilor de produse nealimentare (+5,4%). Comerțul cu amănuntul al carburanților pentru autovehicule în magazine specializate a scăzut cu 2,7%.

Valoarea schimburilor extra comunitare de bunuri[[9]](#footnote-9) (Extra-UE27) (la valori exprimate în lei) s-a diminuat cu 4,7% la importuri, iar la exporturi a crescut cu 3,0% în primele 2 luni ale anului 2023 comparativ cu perioada similară a anului precedent.

Veniturile din **accize** au însumat au însumat 8,18 miliarde lei, în scădere cu 2,2% (-0,2 miliarde lei), comparativ cu aceeași perioadă a anului precedent, influențată de reducerea încasărilor la accizele din vânzarea produselor energetice cu 7,5% (-0,3 miliarde lei) pe fondul unui nivel[[10]](#footnote-10) redus aplicat de la 1 ianuarie 2023 la accizele din vânzarea de benzină cu plumb cu -6,2%, iar de motorină cu -5,9% și al scăderii cu 2,7% a comerțului cu amănuntul la carburanți pentru autovehicule în magazine specializate, însă ușor atenuată de revenirea din ultimele două luni a încasărilor la accizele din vânzarea produselor pentru produsele din tutun (+0,1 miliarde lei, +3,8% trimestru/trimestru).

Gradul de realizare din accize față de programul stabilit pentru această perioadă este de 90,7% (-0,8 miliard lei), iar nerealizarea se datorează în principal scăderii încasărilor din luna ianuarie 2023 cu 38,8% (-1,0 miliard lei) la accizele din vânzarea produselor din tutun, față de luna ianuarie 2022.

Încasările din categoria **alte impozite și taxe generale pe bunuri și servicii** în primul trimestru al anului curent au fost în sumă de 4,43 miliarde lei (0,3% din PIB), gradul de realizare al programului trimestrial fiind de 75,9%, iar comparativ cu anul anterior au scăzut cu 8%.

Evoluția încasărilor, atât față de programul trimestrial, cât și față de încasările din perioada similară a anului precedent s-a datorat încasărilor înregistrate la bugetul de stat pe fondul modificărilor legislative privind impozitarea operatorilor economici ce își desfășoară activitatea în domeniul energiei electrice și a gazelor naturaleaprobate în cursul anului 2022. Modificări în impozitare și în structură ale acestui capitol au avut loc prin O.U.G. nr. 119/2022, începând cu 1 septembrie 2022, prin abrogarea impozitului pe venitul suplimentar realizat de producătorii de energie electrică (instituit prin Legea nr. 259/2021) și introducerea contribuției la Fondul de tranziție energetică datorată de producătorii de energie electrică, entitățile agregate de producere a energiei electrice, traderii, furnizorii care desfășoară activitatea de trading şi agregatorii care tranzacționează cantități de energie electrică şi/sau gaze naturale pe piața angro, precum și partenerii din contractele financiare de asigurare a riscurilor (contracte de hedging).

Nerealizarea programului trimestrial s-a datorat în principal veniturilor din impozitul pe veniturile suplimentare obținute ca urmare a dereglementării prețurilor din sectorul gazelor naturale, pe fondul modificărilor legislative ale O.U.G. nr. 27/2022 modificată și completată prin O.U.G. nr. 119/2022.

Încasările din **taxele pe utilizarea bunurilor**au fost în sumă de 2,35 miliarde lei, cu 12,8% mai mari comparativ cu primele 3 luni ale anului 2022, în principal ca urmare a evoluției pozitive înregistrate atât la bugetul de stat (+20,7%) cât și la bugetele locale (+8,0%).

La bugetul de stat creșterea încasărilor a fost determinată de evoluția încasărilor din taxele pentru jocurile de noroc[[11]](#footnote-11) înregistrează față de aceeași perioadă a anului 2022 o dinamică de 21,8% (+0,2 miliarde lei), în condițiile unor majorări de taxe aprobate prin O.G nr. 15/2022[[12]](#footnote-12).

Gradul de realizare al programului de încasări pentru perioada analizată este de 102,5%, această evoluție fiind susținută în principal de creșterea peste nivelul programat al încasărilor la bugetele locale unde gradul de realizare a fost de 104,7% (+0,2 miliarde lei) pe fondul majorării veniturilor din impozitul pe mijloacele de transport.

Încasările din **impozitul pe comerț exterior și tranzacțiile internaționale** s-au realizat în proporție de 68,3%, în condițiile unei scăderi a importurilor (Extra-UE27) cu 4,7%[[13]](#footnote-13).



**Contribuțiile sociale** realizate în primul trimestru al anului 2023 în sumă de 36,92 miliarde lei (2,3% din PIB), înregistrează, comparativ cu aceeași perioadă a anului precedent, o creștere de 10,9% (+3,62 miliarde lei), sub evoluția fondului brut de salarii la nivel de economie de 14,5%[[14]](#footnote-14), gradul de realizare a programului fiind de 95,2 % (-1,86 miliarde lei).

Evoluția încasărilor din contribuții sociale în perioada analizată se situează sub evoluția fondului brut de salarii la nivel de economie de 14,5%, ca urmare a efectelor generate în trimestrul I 2023 de măsurile privind extinderea facilităților fiscale acordate în sectorul agricol și industrie alimentară (conform prevederilor Legii nr. 135/2022[[15]](#footnote-15), cu modificările și completările ulterioare), neincluderea în baza lunară de calcul a contribuțiilor sociale obligatorii a sumei de 200 lei/lună, reprezentând venituri din salarii și asimilate salariilor (pentru salariații cu nivelul salariului de bază brut lunar egal cu nivelul salariului minim brut pe țară garantat în plată și venitul brut realizat din salarii şi asimilate salariilor ce nu depășește nivelul de 4.000 lei inclusiv, conform O.U.G. nr. 168/2022), încetarea de la plată a CASS pentru veniturile din pensii mai mari de 4.000 lei (în baza Deciziei CCR nr. 650/15.12.2022 privind neconstituționalitatea dispozițiilor O.U.G. nr. 130/2021[[16]](#footnote-16), efectul bugetar fiind de -0,13 miliarde lei) și restituirea (începând cu data de 1 martie 2023) sumei reținute cu titlul de CASS din veniturile din pensii (efect bugetar de -0,07 miliarde lei, din aplicarea prevederilor O.U.G. nr. 4/2023[[17]](#footnote-17)).

Pe bugete, gradul de realizare a programului de încasări stabilit pentru primul trimestru al anului 2023, se prezintă astfel: bugetul de stat (98,7%), bugetul Fondului național unic de asigurări sociale de sănătate (95,8%), bugetul asigurărilor sociale de stat (94,8%) și bugetul asigurărilor pentru șomaj (85,6%). Implicații negative asupra atingerii țintei trimestriale au și modificările legislative adoptate ulterior aprobării legilor bugetare anuale, și anume O.U.G. nr. 168/2022 (neincluderea în baza lunară de calcul a contribuțiilor sociale obligatorii a sumei de 200 lei/lună, reprezentând venituri din salarii și asimilate salariilor), Decizia CCR nr. 650/15.12.2022 privind neconstituționalitatea dispozițiilor O.U.G. nr. 130/2021[[18]](#footnote-18) și O.U.G. nr. 4/2023 privind restituirea sumei reținute cu titlul de CASS din veniturile din pensii.

Comparativ cu aceeași perioadă a anului 2022 s-au înregistrat creșteri ale contribuțiilor sociale încasate, pe bugete componente, astfel: bugetul Fondului național unic de asigurări sociale de sănătate (+9,3%), bugetul asigurărilor sociale de stat (+11,3%), bugetul de stat (+16,7) și o ușoară scădere a contribuțiilor de asigurări la bugetul asigurărilor pentru șomaj (-1,9%).

**Veniturile nefiscale** au fost în sumă de 9,86 miliarde lei (0,6%din PIB) în primele trei luni ale anului curent, gradul de realizare al programului trimestrial fiind de 99%. Încasările la bugetul de stat au fost în sumă de 4,83 miliarde lei, depășind nivelul prognozat pentru perioada analizată cu 20,3%.

Comparativ cu anul anterior încasările din venituri nefiscale au crescut cu 16,7% (+1,41 miliarde lei) în principal ca urmare a evoluției încasărilor la bugetului de stat (+16,6%) și bugetele instituțiilor/activităților finanțate integral sau parțial din venituri proprii(+19,9%).

**Sumele primite de la Uniunea Europeană** aferente proiectelor finanțate atât din cadrul financiar 2007-2013, cât și din cadru financiar 2014-2020 dar și sumele aferenteperioadei de programare a Uniunii Europene 2021-2027, cât și cele aferente asistenței financiare nerambursabile alocate PNRR încasate în primul trimestru al anului 2023, au fost în sumă de 9,35 miliarde lei (0,6% din PIB), corespunzător unui grad de realizare de 46,2% a programului trimestrial.

Comparativ cu primul trimestrul al anului precedent sumele nerambursabile primite de la Uniunea Europeană au înregistrat o creștere cu 11,3% (+0,95 miliarde lei).

1. **CHELTUIELILE bugetului general consolidat**

**Cheltuielile bugetului general consolidat** în perioada analizată au fost în sumă de 136,92 miliarde lei, au reprezentat 8,6% ca pondere în PIB și s-au efectuat în proporție de 80,5% comparativ cu programul pentru trimestrul I 2023.

Față de nivelul înregistrat în primul trimestru al anului 2022, cheltuielile bugetare au fost mai mari cu 14,3%.



**Cheltuielile de personal**, prezentate detaliat în Anexele nr.3 și 4 au fost în sumă de 30,54 miliarde lei și s-au efectuat în proporție de 93,9% față de nivelul estimat a se efectua în trimestrul I 2023. Exprimate ca pondere în PIB, cheltuielile de personal reprezintă un nivel de 1,9% din PIB, cu 0,1 puncte procentuale mai puțin față de aceeași perioadă a anului anterior.

Cheltuielile de personal au crescut cu 7,8% comparativ cu trimestrul I 2022, pe fondul creșterilor salariale din sectorul bugetar acordate începând cu 1 ianuarie 2023.

**Cheltuielile cu bunuri și servicii** au însumat 17,51 miliarde lei (1,1% din PIB) și s-au efectuat în proporție de 94,2% comparativ cu programul trimestrial. Comparativ cu trimestrul I 2022 cheltuielile cu bunuri și servicii au crescut cu 17,2% în special ca urmare a evoluției acestora la nivelul bugetelor locale, bugetului instituțiilor publice finanțate integral sau parțial din venituri proprii și bugetului Fondului național unic de asigurări sociale de sănătate.

**Cheltuielile cu dobânzile** au fost în termeni nominali de 9,12 miliarde lei (0,6% din PIB) și s-au efectuat în proporție de 82,0% din programul trimestrial. Comparativ cu aceeași perioadă a anului precedent, plățile de dobânzi s-au majorat cu 58,3% (+3,36 miliarde lei) ca urmare a prefinanțării în primele 3 luni a necesarului brut de finanțare pentru anul 2023.

**Cheltuielile cu subvențiile** au fost în sumă de 5,02 miliarde lei, au reprezentat 0,3% din PIB și s-au efectuat în proporție de 99,3% comparativ cu programul trimestrial. Cheltuielile efectuate reprezintă subvenții pentru transportul de călători, pentru sprijinirea producătorilor agricoli, precum și pentru schema de compensare pentru consumul de energie electrică și gaze naturale al consumatorilor noncasnici (1,42 miliarde lei) care reprezintă 28,26% din total subvenții.

Comparativ cu aceeași perioada a anului anterior cheltuielile cu subvențiile s-au majorat cu 68% (+2,03 miliarde lei).

**Cheltuielile cu asistența socială** au fost în sumă de 50,53 miliarde lei, au reprezentat 3,2% din PIB și s-au efectuat în proporție de 99,2% față de programul trimestrial. Cheltuielile cu asistența socială au crescut comparativ cu trimestrul I 2022 cu 9,5%. Evoluția cheltuielilor cu asistența socială a fost influențată, în principal, de majorarea de la 1 ianuarie 2023, a punctului de pensie cu 12,5%[[19]](#footnote-19), respectiv de la 1.586 lei la 1.785 lei, a nivelului îndemnizației sociale pentru pensionari (pensia minimă) de la 1.000 lei la 1.125 lei, de acordarea unui ajutor financiar pensionarilor sistemului public de pensii, pensionarilor din sistemul pensiilor militare de stat şi beneficiarilor de drepturi prevăzute de legi cu caracter special plătite de casele teritoriale de pensii/casele de pensii sectoriale ale căror venituri lunare sunt mai mici sau egale cu 3.000 lei, precum și de acordarea celei de-a 13-a indemnizații pentru persoanele cu dizabilități sub forma unei indemnizații compensatorii.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor aferente consumului de energie electrică și gaze naturale, care în perioada analizată au fost în sumă de 1,12 mld lei, precum și de majorarea alocațiilor de stat pentru copii începând cu 1 ianuarie 2023.

**Alte cheltuieli** reprezentând, în principal, sume aferente titlurilor de plată emise de Autoritatea Națională pentru Restituirea Proprietăților, conform legislației în vigoare, burse pentru elevi și studenți, alte despăgubiri civile, precum și îndemnizații acordate părinților pentru supravegherea copiilor pe perioada închiderii temporare a unităților de învățământ, au însumat 2,09 miliarde lei, reprezentând 92,2% din programul estimat pentru primul trimestru al anului 2023.

**Plățile pentru proiectele cu finanțare din fonduri UE** (inclusiv cele finanțate din asistența financiară nerambursabilă aferentă PNRR)au reprezentat 0,7% din PIB și s-au efectuat în proporție de 47,4% din plățile programate pentru perioada analizată.

Comparativ cu trimestrul I 2022 plățile pentru proiectele cu finanțare din fonduri externe nerambursabile au crescut cu 15,7%, iar ca procent în PIB s-au menținut la același nivel de 0,7% din PIB. În comparație cu primul trimestru al anului 2022 în perioada analizată au fost înregistrate plăți aferente proiectelor finanțate din fonduri externe nerambursabile aferente noului cadru financiar 2021-2027 cât și aferente proiectelor cu finanțare din sumele reprezentând asistența financiară nerambursabilă aferentă PNRR ceea ce reprezintă o influență de +1,09 miliarde lei.

**Cheltuielile de capital** au reprezentat 0,3% din PIB și s-au efectuat în proporție de 43,1% comparativ cu programul trimestrial. Comparativ cu aceeași perioadă a anului 2022 cheltuielile de capital au crescut în termeni nominali cu 18,2%, iar ca pondere în PIB s-au menținut la valoarea de 0,3% din PIB. Nerealizarea plăților programate pentru perioada analizată a fost determinată, în principal, de nerealizarea înregistrată la bugetul de stat pe fondul neefectuării cheltuielilor în domeniul apărării, la bugetul instituțiilor publice finanțate integral sau parțial din venituri proprii precum și la bugetul Companiei Naționale de Administrare a Infrastructurii Rutiere.

**Cheltuielile pentru investiții** (includ cheltuielile de capital, precum și cele aferente programelor de dezvoltare finanțate din surse interne și externe) în primul trimestru al anului 2023 au totalizat în termeni nominali 13,16miliarde lei (0,8 % din PIB) în creștere cu 56,5% comparativ cu aceeași perioadă a anului precedent.

1. **CONCLUZII**

Având în vedere evoluția veniturilor și cheltuielilor bugetare, soldul bugetar aferent primului trimestru s-a situat sub ținta stabilită cu 15,96 miliarde lei.

În perioada analizată veniturile bugetului general consolidat nu au reușit să atingă nivelul programat atât pe fondul nerealizării veniturilor programate a fi încasate din economia internă, dar mai ales pe fondul nerealizării veniturilor programate a fi atrase din fondurile externe nerambursabile. În primul trimestru al anului 2022, veniturilor prevăzute a fi încasate din fonduri externe nerambursabile și în special a celor aferente asistenței financiare nerambursabile alocate PNRR al căror nivel este corelat cu propunerile ordonatorilor principali de credite privind prevederile bugetare pentru proiectele finanțate din fonduri externe nerambursabile sunt mult sub nivelul programat.

Cheltuielile bugetului general consolidat efectuate în primul trimestru al anului 2023 s-au situat sub nivelul programat la toate titlurile de cheltuieli, niveluri mult diminuate fiind înregistrate în cazul cheltuielilor de investiții, atât cheltuieli de capital cât și în cazul cheltuielilor cu proiecte finanțate din fonduri externe nerambursabile.

Cea mai mare discrepanță între nivelul programat și plăți s-a înregistrat în cazul cheltuielilor cu proiectele finanțate din PNRR, atât din componenta de grant cât și din împrumut.

Absorbția fondurilor externe nerambursabile, cât și a sumelor atrase din Planul Național de redresare și reziliență reprezintă una dintre prioritățile Guvernului României. Alocarea substanțială de fonduri din partea Uniunii Europene trebuie valorificată optim, reprezentând un element central al sustenabilității bugetare prin prisma strategiei investiționale și a caracterului nerambursabil al acestor fonduri. Considerăm că ordonatorii principali de credite trebuie să acorde o atenție deosebită și să întreprindă toate eforturile în vederea utilizării creditelor bugetare alocate cu această destinație, să fie depuse eforturi de accelerare a implementării proiectelor astfel încât sumele atrase din fonduri externe nerambursabile cât și cele aferente proiectelor finanțate din PNRR în perioada următoare să recupereze din decalajul înregistrat în perioada analizată ținând cont că 2023 este ultimul an de eligibilitate pentru cadrul de programare financiar 2014-2020.

Totodată este necesar ca în perioada următoare să fie intensificate eforturile de colectare astfel încât să fie recuperat în proporție cât mai mare decalajul față de nivelul programat al veniturilor din economia internă înregistrat în primul trimestru al anului 2023.

În contextul economic și geo politic actual, extrapolând trendul veniturilor și a cheltuielilor pe baza datelor operative, precum și a modificările survenite în planificarea trimestrială, estimăm că pentru menținerea deficitului bugetar anual în țintă inițială de 4,4% din PIB, este necesar întreprinderea tuturor măsurilor de eficiență și control, pentru colectarea veniturilor din economia internă la nivelul programat.

De asemenea, în cazul ordonatorilor principali de credite este necesară prudență în angajarea de noi cheltuieli și o mai mare rigurozitate în programarea cheltuielilor bugetare, precum și urgentarea de atragere a fondurilor externe nerambursabile atât pe cadrul de programare financiar 2014-2020 și 2021-2027cât și cele aferente PNRR.

1. Ordonanța de urgență a Guvernului nr. 153/2020 pentru instituirea unor măsuri fiscale de stimulare a menținerii/creșterii capitalurilor proprii, precum şi pentru completarea unor acte normative [↑](#footnote-ref-1)
2. Legea nr. 322/2021 pentru completarea Legii nr. 227/2015 privind Codul fiscal [↑](#footnote-ref-2)
3. decembrie 2022-februarie 2023/decembrie 2021-februarie 2022 [↑](#footnote-ref-3)
4. începând cu 1 ianuarie 2023 cota de impozitare a dividendelor se majorează de la 5% la 8% (Ordonanța Guvernului nr. 16/2022 aprobată prin Legea nr. 370/2022) [↑](#footnote-ref-4)
5. majorarea valorii punctului de pensie de la 1.586 lei la 1.785 lei, începând cu data de 1 ianuarie 2023, conform Ordonanței de urgență a Guvernului nr. 168/2022 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative [↑](#footnote-ref-5)
6. exclusiv restituiri și majorări de întârziere [↑](#footnote-ref-6)
7. TVA din operațiuni interne au crescut cu 12,3%, iar TVA din importurile de bunuri au scăzut cu 7,5% [↑](#footnote-ref-7)
8. comunicat de presă INS nr. 82/06 aprilie 2023 - Comerț și servicii [↑](#footnote-ref-8)
9. comunicat de presă INS nr. 86/10 aprilie 2023 - Comerț internațional cu bunuri (calcule interne) [↑](#footnote-ref-9)
10. Ordonanța Guvernului nr. 16/2022 (art. IV alin. 3) [↑](#footnote-ref-10)
11. dețin o pondere de aproximativ 96,7% în această categorie [↑](#footnote-ref-11)
12. OG nr.15/2022 pentru modificarea şi completarea OUG nr.77/2009 privind Organizarea şi exploatarea jocurilor de noroc [↑](#footnote-ref-12)
13. comunicat de presă INS nr. 86/10 aprilie 2023 - Comerț internațional cu bunuri (calcule interne) [↑](#footnote-ref-13)
14. decembrie 2022-februarie2023/decembrie 2021-februarie 2022 [↑](#footnote-ref-14)
15. Legea nr. 135/2022 pentru modificarea şi completarea unor acte normative [↑](#footnote-ref-15)
16. OUG nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative sunt neconstituționale [↑](#footnote-ref-16)
17. O.U.G. privind stabilirea unor măsuri de restituire a unor contribuţii de asigurări sociale de sănătate [↑](#footnote-ref-17)
18. OUG nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative sunt neconstituționale [↑](#footnote-ref-18)
19. în conformitate cu prevederile Ordonanței de urgență a Guvernului nr.168/2022 privind unele măsuri fiscal-bugetare, prorogarea unor termene, precum și pentru modificarea și completarea unor acte normative [↑](#footnote-ref-19)